盂蘭節

地官誕係中國民間拜祭先人、普渡佈施、祈福嘅陰節，北方係農曆七月十五時過，所以又叫七月半，而華南則提早一日，係農曆七月十四，緣由係宋末蒙古入侵時，啲人為咗去南方走難就提早一日過節。相傳呢一日地府開門，陰司放禁，啲鬼走曬出來，嚟到人間；有子孫後人拜嘅就返家廟喫香，無主野鬼就遊離浪蕩，去騷擾人家，所以呢個節都要拜先人、普渡野鬼、做法事，亦都有求鬼去病消災。所以呢個節又叫做鬼節，類似於西方嘅萬聖節。

呢個節重有好多個名，因為要燒金銀衣紙，所以又叫燒衣節，同時又係佛教同道教嘅宗教節日，佛教嗌佢做盂蘭盆節，簡稱盂蘭節，道教嗌做中元節，因為道教話呢日係地官生日，所以百姓又叫地官誕。

呢個節開始於佛教盂蘭節佈施餓鬼，後來中國三教合流，同道教中元祭亡人、儒教祭祖合成今日嘅拜祭儀式。喺習俗上，北方普遍集中喺七月十五拜祭，亦有各地輪流普渡，而華南從七月頭到七月十四每日都有人燒衣，並唔集中，就係唔可以超過十四先燒衣。而對湖南、江西來講，呢個節仲緊要過清明、重陽，佢哋係呢日行山。同時呢個節日本、韓國、越南亦都過。

佛教 
呢一日要開盂蘭盆法會供奉佛祖、僧人，濟六道苦難眾生，報謝父母慈恩。盂蘭盆嘅意思係用來解救因畀嘢吊住而生嘅痛苦嘅法器。

典故上就話釋迦牟尼有重要弟子目犍連，有神通嘅能力，因為佢阿媽做衰嘢多，死咗變餓鬼，目犍連用神通睇到就好傷心，就用法力畀啲飯畀老母食，但啲飯到咗嘴邊就化灰，於是搵佛祖求救，佛祖話要搵齊眾僧，每年七月中攞個盤裝百味五果供奉十方僧人，靠呢啲功德濟度老母，最後佢阿媽得以解脫。

道教 
道教全年盛會有三次，分別係三元大帝嘅生日，正月十五叫做上元節，係天官誕，天官賜福，呢日係祈福；七月十五係中元節，係地官誕，地官赦罪，祈求減輕地府亡魂嘅罪過；十月十五係下元節，係水官誕，水官解厄，為有過失嘅人解除厄運。

就話呢日地府放生啲鬼，可以為地府亡魂赦罪。

鴨怕燒衣 
雖然廣府人無雞不成宴，但燒衣時主菜係鴨唔係雞，講法有三：一，金銀衣紙要落先人手上，就靠呢隻禽鳥，雞嘴尖爪利，會搲爛啲衣，所以用鴨；二，祭品過奈何橋時要靠隻鴨孭過去；三，七月時鴨係當造，肉質肥美，畀先人既得體，又令陽間子孫有口福。

不過過年就唔用鴨，因為話：苦瓜炆鴨，苦過弟弟。弟弟指鴨，因為鴨喺水盤食嘢會發出di3 di2聲，所以有噉嘅花名；用苦瓜炆鴨，苦味會滲入鴨肉，就苦過原先隻鴨。所以冇人過年用鴨拜。

所以有歌仔唱：人怕失魂，狗怕夏至，騸雞最怕年廿幾，生雞最怕年初二，黃毛鴨仔最怕七月燒衣。

參攷 

黃毛鴨仔最怕七月燒衣

類:唐人節日